REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/434-14

10. decembar 2014. godine

B e o g r a d

 Z A P I S N I K

 16. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 9. DECEMBRA 2014. GODINE

Sednica je počela u 12,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić,Zoran Antić, Milan Kovačević, Miodrag Nikolić, Žarko Bogatinović, Milija Miletić, Đorđe Stojšić, Goran Ćirić, Jovan Marković, Velimir Stanojević, Arpad Fremond, Sabina Dazdarević kao i Vladan Milošević, zamenik člana Odbora.

Sednici nisu prisustvovali članovi Odbora: Jasmina Obradović, Marjana Maraš, Milan Korać i Dušan Petrović.

Sednici su prisustvovali i narodni poslanici: Milan Novaković, Slobodan Perić i Zoran Pralica.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Nenad Katanić, pomoćnik ministra, Slobodan Šibalić, savetnik direktora Uprave za veterinu, Siniša Kotur, načelnik Odeljenja za međunarodni promet i sertifikaciju, Nenad Terzić, rukovodilac grupe za stočarstvo, Tomislav Topalović, savetnik, Božidarka Banović, savetnik, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Džonlaga Saša, direktor proizvodnje, Mlekoprodukt d.o.o. kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Aktuelna situacija u stočarstvu-proizvodnja, uvoz i izvoz mesa i mleka
2. Razno

Pre prelaska na razmatranje prve tačke dnevnog reda usvojeni su, jednoglasno (10 za) zapisnik osme, devete i desete sednice Odbora, koje su održane 30. juna, 10. jula, i 4. septembra 2014. godine, u tekstu u kome su i predložene.

Prva tačka dnevnog reda **- Aktuelna situacija u stočarstvu-proizvodnja, uvoz i izvoz mesa i mleka;**

U uvodnim napomenama, pomoćnik ministra poljoprivrede Nenad Katanić je istakao da se radi analiza i procena efekata ulaganja u oblast stočarstva i poljoprivredu uopšte, i da je cilj da se u narednoj godini pronađu dodatna sredstva za podsticaj stočarstva.

Predsednik Odbora, Marijan Rističević je upoznao članove Odbora sa informacijom da je Ministarstvo poljoprivrede predložilo Vladi da se podsticaji i subvencije smanje za 14,5 milijardi dinara u agrarnom budžetu za 2015. godinu. Takođe,zajedno sa predloženim uštedama u budžetu, Ministarstvo poljoprivrede je uputilo Vladi i nacrt Zakona o izmenama i dopunama Zakona o podsticajima u poljoprivredi i ruralnom razvoju. Po njegovim rečima, zahvaljujući premijeru, savetniku premijera i blagovremenom reakcijom članova Odbora, ušteda u budžetu, vezano za subvencije neće biti veća od 6 milijardi dinara.

Nenad Budimović iz Privredne komore Srbije predstavio je podatke koji se odnose na izvoz i uvoz mesa, mesnih prerađevina, mleka i mlečnih prerađevina za prvih deset meseci ove godine i ukazao da je bitno održati proizvodnju, da ne bismo postali uvozno zavisni.

Odbor je povodom razmatranja ove tačke usvojio sledeći:

 Z A K Lj U Č A K

 I

1. U skladu sa članom 32. i članom 41. tačka 2. Sporazuma o stabilizaciji i pridruživanju, Odbor preporučuje, u cilju očuvanja domaće proizvodnje mleka i mlečnih proizvoda da Republika Srbija uvede antidamping mere povećanjem carinskih stopa i prelevmana na ograničen vremenski period kako bi izbegli mogući scenario da primarna proizvodnja i prerada mleka uđe u zonu poteškoća u poslovanju sa nesagledivim posledicama.
2. Povećanje carinskih stopa i prelevmana bi trebalo da obezbedi dovođenje cene uvoznih proizvoda do nivoa realne cene koštanja domaćih proizvoda i cene koštanja proizvodnje takvog proizvoda. Konkretan ukupan iznos za kategorije sireva čiji smo sadašnji cenovni nivo prikazali bi trebao da bude 1,4-1,85 eura po kilogramu.
3. Odbor preporučuje Vladi i nadležnim ministarstvima, da se ne smanjuje nivo agrarnog budžeta i podsticaja jer bi se svakim smanjenjem ugrozila ionako niska konkurentnost poljoprivrede i prerađevičke industrije. Odbor preporučuje i proširenje mogućnosti dodatnog udruženog dejstva Republike Srbije, odnosno lokalne samouprave i njihovih budžeta i mera u cilju ruralnog razvoja i dodatnog stimulisanja poljoprivrede.

 II

1. Odbor preporučuje da se po pitanju kafilerija stvore uslovi za nesmetano, neškodljivo uklanjanje animalnog otpada u Đupriji, Somboru, Bačkoj Topoli, Zrenjaninu i drugim kafilerijama, imajući u vidu prestanak rada „Energo zelene“ d.o.o., kao i da se pripremimo za arbitražu, vezanu za neistinitu tvrdnju o nelojalnoj konkurenciji državnih kafilerija prema „Energo zelenoj“ d.o.o.
2. Odbor preporučuje Ministarstvu poljoprivrede i zaštite životne sredine da se u podsticajima i dalje izdvajaju sredstva za savetodavne službe, a koje su propisane odredbama zakona kojima se uređuju podsticaji u poljoprivredi i ruralnom razvoju.
3. Odbor preporučuje da se obezbede i nužna sredstva za saradnju sa organizacijama i udruženjima građana u cilju realizacije projekata i obuke u vezi izvođenja projekata.
4. Odbor preporučuje Ministarstvu finansija da za učešće projekata u IPA fondovima obezbedi 150 miliona dinara i učešće od 15% u većim projektima u IPA fondovima.
5. Odbor preporučuje da se blagovremenom reakcijom Ministarstva poljoprivrede, Ministarstva trgovine i Direkcije za robne rezerve spreče špekulativne aktivnosti sa cenom pšenice od određenih trgovaca i skladištara, što može ugroziti cenu hleba, a pri tome imamo u vidu da je pšenica preuzeta od poljoprivrednih proizvođača po daleko nižoj ceni.

 III

1. Zaključke dostaviti Vladi, Ministarstvu poljoprivrede i zaštite životne sredine i Ministarstvu trgovine, turizma i telekomunikacija.

U diskusiji su učestvovali narodni poslanici: Marijan Rističević, Jovan Marković, Milan Kovačević, Milija Miletić, Vladan Milošević, Miodrag Nikolić, Đorđe Stojšić i Veroljub Matić.

Druga tačka dnevnog reda –**Razno**

Pod tačkom razno, predsednik Odbora je upoznao članove Odbora sa namerom kineske delegacije privrednika koja je posetila Srbiju, da učestvuju u privatizaciji IMR-a, IMT-a, DMB-a i 14. oktobra. Određen broj kineskih firmi je takođe zainteresovan i za ulaganje u industrijsku zonu Opštine Ub, gde bi se prerađivali poljoprivredni proizvodi i proizvodila oprema za poljoprivrednu proizvodnju. Kineski investitori planiraju da ulože i u izgradnju tipskih farmi, koje bi pored mesa, mleka, vune proizvodile i električnu energiju.

Nenad Katanić, pomoćnik ministra je izjavio da su određene kineske kompanije zainteresovane za privatizaciju PKB-a i osnivanje razvojne banke u Srbiji. Po njegovim rečima, u najskorije vreme se od strane kineskih vlasti očekuje i dobijanje dozvole za izvoz mesa na kinesko tržište za naša tri klanična objekta.

Predsednik Odbora, Marijan Rističević, je obavestio članove Odbora da se planira održavanje sednica van sedišta Narodne skupštine u Kruševcu, Novom Pazaru i Kniću.

Pošto drugih pitanja i predloga nije bilo, sednica je zaključena u 15,35 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević